বাংলাদেশি সন্দেহে কৃষককে মারধর! অভিযোগ কেন্দ্রীয় বাহিনীর বিরুদ্ধে

ওয়েব ডেস্ক: বাংলাদেশি অনুপ্রবেশের (Bangladeshi Infiltration) অভিযোগে ফের সরগরম সীমান্ত (India-Bangladesh Border)। বিএসএফের (BSF) বিরুদ্ধে উঠল গুরুতর অভিযোগ। বাংলাদেশি সন্দেহে এক কৃষককে তুলে নিয়ে গিয়ে মারধর (Farmer Beaten), তাতে গুরুতর আহত হয়ে ওই কৃষক হাসপাতালে চিকিৎসাধীন। ঘটনায় উত্তেজনা ছড়িয়েছে নদিয়ার (Nadia) চাপড়া থানার হাটখোলা গ্রামে।আক্রান্ত কৃষকের নাম রফিকুল মন্ডল।

অভিযোগ, শনিবার সকালে হাটখোলা গ্রামের একটি চায়ের দোকানে বসেছিলেন রফিকুল। সেই সময় বিএসএফের কয়েকজন জওয়ান সেখানে গিয়ে তাঁকে জোর করে তুলে নিয়ে যায়। এরপর ঘণ্টার পর ঘণ্টা একটি জায়গায় আটকে রেখে শারীরিকভাবে নির্যাতন করা হয় বলে দাবি তাঁর।

আরও পড়ুন: সীমান্তবর্তী এলাকা থেকে বিপুল পরিমাণ মোবাইল উদ্ধার, তদন্তে সুতি থানার পুলিশ

এই ঘটনার পরেই এলাকায় ব্যাপক চাঞ্চল্য ছড়িয়ে পড়ে। স্থানীয় বাসিন্দারা জানান, সীমান্ত এলাকায় এমন ঘটনা নতুন নয়। তাঁদের অভিযোগ, বাংলাদেশি সন্দেহে নিরপরাধ গ্রামবাসীদের বারবার এভাবেই হেনস্থা করা হচ্ছে।

আক্রান্ত রফিকুল মন্ডল ইতিমধ্যেই চাপড়া থানায় লিখিত অভিযোগ দায়ের করেছেন। তাঁর অভিযোগের ভিত্তিতে পুলিশ তদন্ত শুরু করেছে। কেন ও কীভাবে এমন ঘটনা ঘটল, তা খতিয়ে দেখা হচ্ছে বলে পুলিশ সূত্রে জানা গিয়েছে।

একদিকে ভোটার তালিকা সংশোধনের সময় সীমান্ত এলাকায় বাংলাদেশি নাগরিকদের উপস্থিতি নিয়ে প্রশাসনিক কড়াকড়ি চলছে, অন্যদিকে এমন ঘটনায় নতুন করে আতঙ্ক তৈরি হয়েছে গ্রামাঞ্চলে।